Case C

# Christian 27 år

# (Psykisk funktionsnedsættelse)

Christian er en 27-årig ung mand. Christian blev som 12-årig diagnosticeret med autisme, hertil blev konstateret middelsvær mental retardering og kromosomafvigelsen 22q11-deletionssymptom.

Herudover er der i løbet af Christians liv tilstødt ængstelige, paranoide og depressive symptomer.

Christians udfordringer viser sig ved, at han har behov for struktur og genkendelighed, ellers bliver han usikker og kan reagere med vrede og afmagt. Christian har svært ved at opbygge en relation til andre, da han har svært ved at forstå de sociale spilleregler, og fordi han ikke kan sætte sig i den andens sted på grund af en svært nedsat mentaliseringsevne.

Christian har haft en svær opvækst, hvor forældrene blev skilt da Christian var 7 år. Christian har aldrig forstået, hvorfor hans far ikke ville snakke med ham. Derudover var hans barndom præget af mange skift, både i specialbørnehave og specialskoleregi. Der var dog ingen forståelse for Christians problematikker, hvilket medførte yderligere skift, og at Christian aldrig følte sig forstået. Christian blev på et tidspunkt i en specialbørnehave spærret inde i et mørkt ”skammerum” på grund af ulydighed og dårlig opførsel.

Da Christian fyldte 18 år, havde man dog opnået et bedre kendskab til hans problematikker, så han blev tilkendt førtidspension i år 2012, og han blev visiteret til et § 108-tilbud grundet sit betydeligt og varigt nedsatte funktionsniveau.

Christian har siden da boet i 5 forskellige botilbud. Det er løbende beskrevet i sagen, at Christian har givet udtryk for, at han ikke føler, at personalet på bostederne har lyttet til, hvad han siger, og der har ikke rigtigt været personale, som Christian har kunnet lide og fået en relation til. Christian er træt af, at personalet ikke kan huske, hvad han siger til dem, og at han derfor skal sige tingene mere end én gang.

Christian er glad for biler og samler på bilkort. Han er i beskyttet beskæftigelse på et værksted 2 gange om ugen i alt 8 timer. Han har indtil videre selv kunnet tage bussen til og fra værkstedet.

Inden indflytningen på nuværende botilbud har der været adskillige møder med henblik på at sikre en god indflytning for Christian, således at rammerne i tilbuddet matchede Christians behov. På et af disse møder gav Christian også udtryk for en ting, som ikke var beskrevet i VUM af hans socialrådgiver, nemlig at han har svær angst for mobiltelefoner og stråler.

Efter indflytningen på det nuværende botilbud begynder Christian igen at give udtryk for generel mistrivsel. Christian har en oplevelse af, at alle hans forventninger til botilbuddet ikke bliver indfriet, da han dagligt bliver mødt af flere spørgsmål, som han allerede har oplyst om. Christian reagerer med vrede og afmagt. Han vil ikke have besøg af personalet i sin lejlighed, og han isolerer sig mere og mere.

Personalet har efter indflytningen observeret udtalte tegn på mistrivsel hos Christian. Christian isolerer sig i sin lejlighed, bliver vred og lettere verbalt udadreagerende mod personalet, når de besøger ham. Christian reagerede en dag så voldsomt, at personalet i lejligheden blev nødt til at gribe alarmtelefonen og tilkalde ekstra personale. Situationen eskalerede derefter, og personalet så sig nødsaget til at anvende magt over for Christian.

Efter den episode har Christian haft en voldsom adfærd over for personalet, og personalet har op til flere gange prøvet at få Christian indlagt på psykiatrisk akutmodtagelse, hvor han dog bliver afvist grundet den mentale retardering og med en anbefaling om at iværksætte mere pædagogisk støtte omkring Christian.

Botilbuddet har derfor ønsket et opfølgningsmøde med socialrådgiveren.